Document ID: /roh_data/filtered/fineweb-2-filterrobots_roh.jsonl.gz/21402

Sina Frei ha però stuì cumbatter fitg per questa medaglia da bronz. Ella ha battì en in sprint final la campiunessa olimpica e cumpatriota Jolanda Neff ch’ha stuì sa cuntentar cun il quart plaz. Las duas svizras han mussà ina fitg buna cursa, principalmain sin las davosas rundas. La finala han ellas pers 1:08 minutas sin la nova campiunessa mundiala, la Brita Evie Richards ch’ha sco Sina Frei er pir 24 onns.
Ina buna prestaziun ha er Alessandra Keller mussà. Cun in retard da 3:20 minutas è Keller, che n’aveva betg pudì parter a Tokyo, vegnida 10avla. Linda Indergand ha terminà la cursa sco 12avla cun in retard da 4:13 minutas.
Aur per Evie Richards
Gudagnà aur en la cursa da las dunnas d’elita da cross country ha Evie Richards. La Brita ha sin las davosas rundas distanzià l’entira concurrenza e la finala triumfà cun in avantatg da 1:03 minutas sin l’Ollandaisa Anne Terpstra. Cunquai turna er Richards a chasa cun duas medaglias. En la cursa da short track aveva ella gudagnà davos Sina Frei la medaglia d’argient. Ina terrada ha Pauline Ferrand-Prévot stuì magunar. La Franzosa e defensura dal titel è ditg stada a la testa, la finala dentant cuntanschì l’arrivada be sco 6avla cun in retard da 2:35 minutas.